Painostus ei katso kansalaisuutta. Supo neuvoo ottamaan yhteyttä viranomaisiin, jos vieraan vallan edustaja yrittää vaikuttaa, painostaa tai kiristää.

Suomessa kaavaillaan rajoituksia kaksoiskansalaisille Suomessa valmistellaan lakimuutoksia, joilla rajoitettaisiin kaksoiskansalaisten pääsyä etenkin sotilasvirkoihin.

Käytännössä huoli kaksoiskansalaisuudesta liittyy Venäjään.

Taustalla esimerkiksi suojelupoliisi supolla on ajatus siitä, että kaksoiskansalaisuus tekee joissain tilanteissa ihmisen alttiiksi vaikutusyrityksille.

Keskustelu kaksoiskansalaisuudesta käy kuumana. Usean maan kansalaisuus on kuitenkin vain yksi tekijä, joka saattaa tehdä asianomaisesta kiinnostavan painostuskohteen.

Venäjänkielinen suomalainen ja idänkauppaa pitkään tehnyt liikemies kertovat, kuinka heitä on yritetty pelotella ja värvätä. He puhuvat nimettä, koska eivät halua henkilöllisyytensä paljastuvan.

Kenkä suomenvenäläisen ovenraossa

Toimittaja Polina Kopylova kirjoitti Uuden Suomen puheenvuorossa painostustapauksesta (siirryt toiseen palveluun), joka oli saanut hänet tolaltaan. Yle tavoitti tapauksen suomalaisen venäjänkielisen miehen. Hän on Suomessa asuva yksityisyrittäjä.

Hänellä ei ole tietoa siitä, kuka oli painostuksen takana.

"Vuodenvaihteessa 2014–2015 illalla kahdeksan ja yhdeksän välillä ovikelloa soitettiin. Naapurini kävi aina välillä pyytämässä tupakkaa, joten kuvittelin, että soittaja on hän. Avasin oven. Minulle puhuttiin hyvin korrektia venäjää, jossa ei ollut kirosanoja tai alatyylistä uhkailua. Puhe oli itsevarmaa ja itsetietoista. Minulle sanottiin jotain, mikä sai minut säikähtämään. Yritin vetää ovea kiinni, mutta väliin työntyi kenkä. Ovea pidettiin koko ajan niin, etten nähnyt sen takana olevia ihmisiä, mutta en saanut ovea kiinnikään.

Viestinä oli, että minun ei kannata olla aktiivinen venäjänkielisen väestön keskuudessa Suomessa, vaan keskittyä omiin luovan alan hankkeisiini. Minulta ei kysytty mitään eikä minun annettu sanoa mitään. He antoivat ymmärtää, että jos tämä ei mene jakeluun, minulle, läheisilleni ja Venäjällä asuvalle äidilleni tulee ongelmia. He kertoivat myös yksityiskohtia viimeaikaisista tapaamisistani eri ihmisten kanssa.

He sanoivat, että ei kannata seurata heitä tai ilmoittaa mihinkään. Asian pitäisi jäädä meidän väliseksemme. He työnsivät oven kiinni. Erotin varmasti ainakin kahden ihmisen äänet."

He antoivat ymmärtää, että minulle, läheisilleni ja Venäjällä asuvalle äidilleni voi tulla ongelmia. Suomenvenäläinen yksityisyrittäjä

"Jälkikäteen ajatellen kuvittelisin, että minua on seurattu jonkin aikaa etukäteen. Nämä ihmiset olivat perillä osoitteestani, äidin osoitteesta Venäjällä, yhteystiedoistani ja siitä, mitä teen. Olen vetänyt johtopäätöksen, että tätä ennen on tehty jonkinlaista tiedustelutyötä. He myös tiesivät, että olen yksin kotona sinä iltana.

En tiedä, kuka tämän takana oli. En ilmoittanut asiasta viranomaisille. Minulla ei ollut mitään todisteita, sen verran ammattimaista toiminta oli. En nauhoittanut keskustelua. Varmasti heillä oli hanskat. Uhkailukaan ei ollut suoraa, vaan he antoivat ymmärtää, että minulle ja läheisilleni täällä ja Venäjällä voisi koitua ongelmia.

Tuohon aikaan oli kulunut jo pari vuotta siitä, kun olin työni puolesta mukana venäjänkielisen väestön kotoutustoiminnassa Suomessa. En ollut mukana politiikassa. Se voisi tarkoittaa, että kyseessä ei olisi Venäjän viranomaisten painostus. Ehkä kyseessä oli entisen työnantajan kosto. Ehkä jollakin paikallisella toimijalla on intressi vaikuttaa venäjänkielisten keskuudessa, ja hän halusi raivata reviiriä. Jos jotkin poliittiset tahot olisivat yrittäneet asioida kanssani, he olisivat ehkä kutsuneet ravintolaan ja siellä antaneet ymmärtää, että ei kannata jatkaa toimintaa.

Venäjälle tärkeitä vaikutuskohteita ovat suomalaiset poliitikot ja yrityselämän edustajat. Suomenvenäläinen yksityisyrittäjä

Kaksoiskansalaisuudessa minua häiritsee se hysteria, jolla tätä asiaa käsitellään. Jokainen itseään suurvaltana pitävä valtio yrittää vaikuttaa rajojensa ulkopuolella. Pitäisi oppia hyväksymään, että näin tulee tapahtumaan. Pitäisi miettiä, miten suojautua tätä vastaan sen sijaan, että pohditaan, pitäisikö kaksoiskansalaisia rangaista. Olen itsekin kaksoiskansalainen. Venäjälle minä – kuten suurin osa muistakin kaksoiskansalaisista – olen hyödytön. Venäjälle tärkeitä vaikutuskohteita ovat suomalaiset poliitikot ja yrityselämän edustajat."

Värväysyritys idänkaupassa

Pitkään teknologiabisneksessä eri tehtävissä toiminut idänkaupan veteraani kertoo esimerkin siitä, miten värväystä yritettiin 1980-luvun lopulla.

"Opiskelin teknillisessä korkeakoulussa Neuvostoliitossa. Yksi opiskelujen aikaisista ystävistäni halusi opintojen päätyttyä tietää, mitä teen suomalaisessa isossa teknologiayrityksessä. Hän pyysi lähettämään tietoja. Sen verran järkevä olin, että lähetin hänelle vain venäjän kielelle käännetyt esitteet ja myyntimateriaalit. Niissä ei tietenkään ollut mitään salaisuuksia.

Minulla oli työmatkoja Moskovaan aika usein. Kaverini asui noin 1 000 kilometriä Moskovasta, mutta kiinnostavalla tavalla mukamas sattumalta hän oli usein työmatkalla juuri samaan aikaan kuin minäkin, mitä ihmettelin. Kävimme ravintolassa syömässä ja jos olin jossakin messuilla, niin hänkin tuli messuille.

Taas muka sattumalta kaveri oli työmatkalla. Idänkauppaa käynyt liikemies

Kerran Moskovassa järjestettiin isot teknologiamessut. Taas muka sattumalta kaveri oli työmatkalla. Hän oli töissä yhdessä tuonaikaisen ministeriön alaisessa teknologialaitoksessa. Eräs mies esittäytyi varaministeriksi. Hän ei kuitenkaan tuntunut ymmärtävän teknologiasta yhtään mitään, eikä hänen kanssaan voinut puhua tuotteista tai teknologioista.

Varaministeri halusi tavata minut. Olisi voinut kuvitella, että varaministerin kanssa olisi joko etukäteen valmisteltu tapaaminen tai että hän olisi seurustellut isompien herrojen kanssa. Olin siinä vaiheessa vienti-insinööri."

"Tuon tapaamisen jälkeen kaveri nosti kissan pöydälle ja ehdotti, että alkaisin kerätä teollisuusvakoilutietoa rahasta. Hän lupasi, että Neuvostoliiton tullimies ei koskaan tarkastaisi minua millään matkalla. Kunhan toimittaisin tietoa rahaa vastaan. Olin järkyttynyt. Olin pitänyt kaveria hyvänä ja luotettuna ystävänä.

Torfjanovkan tulli- ja raja-asema Suomen ja Venäjän rajalla Vaalimaan vastapäätä. Matkustajat jonottavat passintarkastukseen. Kuvan henkilöillä ei ole yhteyttä jutussa kerrottuihin tapahtumiin. Yle

Loukkaannuin pahasti. Kieltäydyin kateogorisesti koko ehdotuksesta. Seurustelu loppui siihen, enkä halunnut olla missään tekemisissä hänen kanssaan.

Suomessa jokaisella teknologiayrityksellä on yhteyshenkilöt Suomen viranomaisiin päin. Raportoin, että tällainen yritys oli ollut. Se ei johtanut sen kummempiin viranomaistoimenpiteisiin.

Ihan yhtä tehokkaan koukun voi luoda vaikka se, että kaupparatsu harjoittaa moraalitonta elämää reissuillaan tai joku elää yli varojensa. Idänkauppaa käynyt liikemies

Kaksoiskansalaisuudesta viranomaiset ovat mielestäni esittäneet hyvin täysjärkisiä kommentteja. Kaksoiskansalaisuus on yksi asia erittäin pitkällä listalla. Kaksoiskansalaisen osalta – kuten muidenkin – on tärkeää, että on tietoinen mahdollisista riskeistä. Ihan yhtä tehokkaan koukun voi luoda vaikka se, että kaupparatsu harjoittaa moraalitonta elämää reissuillaan tai joku elää yli varojensa. Vieraan vallan kannalta tällainen on ihan yhtä hyödyllinen painostusmahdollisuus. Oleellista on se, että ihmiset, silloinkin kun on tullut töpättyä, tietävät kenen puoleen kääntyä ja uskaltavat sen tehdä. Jokaisessa organisaatiossa ja firmassa pitää olla selvillä, miten tällaisessa tilanteessa pitää toimia."

Ota yhteyttä viranomaisiin

Harvalle Suomen kansalaiselle tai kaksoiskansalaiselle tulee elämänsä aikana eteen mitään vastaavaa.

Mitä tulisi tehdä, mikäli kuitenkin joutuu vaikutusyrityksen kohteeksi?

Supon sähköpostitse lähettämä vastaus on ytimekäs:

– On tärkeää, että asianomainen ottaa viipymättä yhteyttä viranomaisiin.

Samaa sanoo myös turvallisuusasiantuntija Jens Säynäjärvi.

– Vieraan vallan yhteydenotto tai pyrkimys keskustelemaan saattaa tuntua epämiellyttävältä, jopa uhkaavalta, vaikka sitä ei olisi tehty uhkaustarkoituksessa. Meillä on Suomessa yksi ainut asiantuntija joka tällaisissa asioissa auttaa, supo. Paikallispoliisiinkin voi toki ottaa yhteyttä, toteaa kyberturvallisuuskonsultoinnin johtaja Säynäjärvi it-yritys CGI:stä.

Toimittaja Eilina Gusatinsky arvioi, että suomenvenäläisten painostus on harvinaista. Hän tuntee yllämainitun yrittäjän yksittäistapauksen.

– Häntäkään ei painostettu yhteistyöhön. Päämääränä oli se, että venäjänkielisillä ei olisi Suomessa vahvaa elintä, joka pystyisi syventämään integraatiota ja luomaan suomalaista venäläisyyttä irti Kremlistä, Gusatinsky huomauttaa.

Mitä Venäjän vaade kuuliaisuudesta tarkoittaa?

Suojelupoliisi on ollut jo pitkään huolissaan kaksoiskansalaisten sidonnaisuuksista. Syyskuussa se totesi lausunnossaan (siirryt toiseen palveluun)eduskunnan hallintovaliokunnalle seuraavaa.

"Tiedusteluntorjunnan näkökulmasta merkityksellistä on myös kysymys kaksoiskansalaisuudesta. Esimerkiksi kaikki Venäjän kansalaiset ovat kaksoiskansalaisuudesta riippumatta Venäjän lakien mukaan velvoitettuja auttamaan Venäjän turvallisuusviranomaisia."

Tämä ei kuitenkaan tarkoita sitä, että Venäjän kansalaisten pitäisi kertoa turvallisuusviranomaisille pyydettäessä kaikki tietonsa.

– Venäjän perustuslain 51. pykälän nojalla voi kieltäytyä todistamasta itseään tai läheisiään vastaan. Eli vaieta kunnes asianajaja saapuu paikalle, sanoo juristi Anna Fomina pietarilaisesta Komanda 29 -liikkeestä. Se on julkaissut neuvoja (siirryt toiseen palveluun), miten turvallisuusviranomaisten kanssa kannattaa keskustella tai mitä tehdä, jos kotietsintä osuu Venäjällä kohdalle.

Informaationvapautta puolustava Komanda 29 -liike ohjeistaa, miten toimia jos viranomaiset tulevat tekemään kotietsintää. Komanda 29 nettisivu.

Sen lisäksi, että ulkomailla asuva Venäjän kansalainen voi joutua maksamaan veroja tai elatusmaksuja kotimaahansa, hän voi joutua vastaamaan Venäjällä esimerkiksi maanpetos- tai vakoilusyytteisiin, Fomina selvittää.

Tuoreen lain mukaan Venäjän kansalainen voi myös syyllistyä rikokseen, mikäli ei kerro viranomaisille tiedossaan olevasta, valmisteilla olevasta rikoksesta. Tämä koskisi esimerkiksi tilannetta, jossa henkilöllä on tieto Venäjällä kiellettyyn terroristijärjestöön kuuluvasta ihmisestä, mutta henkilö ei ilmoita tietojaan poliisille. Ensimmäisestä tuomiosta uutisoitiin (siirryt toiseen palveluun)maanantaina, kun Astrahanissa miehelle langetettiin 70 000 ruplan (1 100 euron) sakko.